b'\n_START_ARTICLE_\nKiert\xc3\xa4v\xc3\xa4 kotitalouskoulu\n_START_PARAGRAPH_\nKiert\xc3\xa4v\xc3\xa4 kotitalouskoulu oli aiemmin Suomessa oppilaitos naisille. Nimens\xc3\xa4 mukaisesti koulu kiersi eri paikkakunnilla.\n_START_SECTION_\nKoulun tarkoitus ja omistaminen\n_START_PARAGRAPH_\nKiert\xc3\xa4vien kotitalouskoulujen tarkoituksena oli vuonna 1929 annetun asetuksen mukaan antaa naisille, v\xc3\xa4h\xc3\xa4varaisilla ja harvaanasutuilla paikkakunnilla, j\xc3\xa4rjestetty\xc3\xa4 opetusta erin\xc3\xa4isiss\xc3\xa4 maalaiskotien hoitajille kuuluvissa teht\xc3\xa4viss\xc3\xa4 sek\xc3\xa4 muutenkin edist\xc3\xa4\xc3\xa4 kotitalouden kohottamista tarkoittavaa toimintaa._NEWLINE_Kiert\xc3\xa4v\xc3\xa4n kotitalouskoulun voi omistaa Martta-yhdistysten piiriliitto, maanviljelysseura tai talousseura tai muu samankaltainen yhteis\xc3\xb6. Kiert\xc3\xa4v\xc3\xa4t kotitalouskoulut olivat maataloushallituksen valvonnan alaisia. Koulun johtokuntana toimi ja koulun toimintaa valvoi koulun omistavan j\xc3\xa4rjest\xc3\xb6n johtokunta. Koulun johtaja kuului toimikuntaan paikallisena._NEWLINE_Koulu oli toiminnassa v\xc3\xa4hint\xc3\xa4\xc3\xa4n yhdeks\xc3\xa4n kuukautta vuodessa. Jos t\xc3\xa4m\xc3\xa4 aika ei kulunut kokonaisuudessaan oppikurssitoimintaa, opettajien tuli k\xc3\xa4ytt\xc3\xa4\xc3\xa4 j\xc3\xa4ljelle j\xc3\xa4\xc3\xa4nyt aika neuvontaan. Koulun oppikurssit kestiv\xc3\xa4t v\xc3\xa4hint\xc3\xa4\xc3\xa4n kolme kuukautta ja enint\xc3\xa4\xc3\xa4n yhden vuoden. Maataloushallituksen suostumuksella voitiin panna toimeen my\xc3\xb6s lyhyempi\xc3\xa4 kursseja. Koulu saattoi toimia samalla koulupaikalla enint\xc3\xa4\xc3\xa4n kaksi vuotta kerrallaan.\n_START_SECTION_\nOpetus\n_START_PARAGRAPH_\nKiert\xc3\xa4v\xc3\xa4ss\xc3\xa4 kotitalouskoulussa voitiin antaa opetusta seuraavissa aineissa: kodinhoidossa, ruokataloudessa, puutarhanhoidossa, k\xc3\xa4sit\xc3\xb6iss\xc3\xa4, karjan- ja pienkarjanhoidossa, maitotaloudessa, lastenhoidossa, terveys- ja sairashoidossa, yhteiskuntaopissa, kirjanpidossa ja asioimiskirjoituksessa.\n_START_SECTION_\nP\xc3\xa4\xc3\xa4syvaatimukset\n_START_PARAGRAPH_\nP\xc3\xa4\xc3\xa4st\xc3\xa4kseen oppilaaksi kiert\xc3\xa4v\xc3\xa4\xc3\xa4n kotitalouskouluun hakijan tuli olla t\xc3\xa4ytt\xc3\xa4nyt 16 vuotta sek\xc3\xa4 esitt\xc3\xa4\xc3\xa4 todistukset siit\xc3\xa4, ett\xc3\xa4 h\xc3\xa4n oli suorittanut kansakoulun oppim\xc3\xa4\xc3\xa4r\xc3\xa4n, ett\xc3\xa4 h\xc3\xa4n oli hyv\xc3\xa4maineinen, ettei h\xc3\xa4n sairastanut tarttuvaa tautia ja ett\xc3\xa4 h\xc3\xa4nell\xc3\xa4 oli holhoojan suostumus, jos h\xc3\xa4n oli alaik\xc3\xa4inen.'